text: Fremtidens bil på glatis
  21 januar 2012 kl. 14.23
  Det er væsentligt anderledes at styre en hybridbil med automatgear i glat føre. Det oplevede ti ejere af hybridbiler på en glatbane lørdag.
  En hybridbil kører på strøm, når den kører i hastigheder under 50 km/t.
  Når den kommer over 50 km/t slår benzinmotoren til, og benzinmotoren oplader samtidig batteriet.
  Frank Jensen fra Toyota i Vejle havde lørdag inviteret ti kunder på glatbanekursus. Hybridbilerne fra hans butik er nemlig alle med
  automatgear og det giver udfordringer, når man skal køre i glatføre. 
  - I hybridbilen har man ikke mulighed for at træde koblingen ned og på den måde styre bilen. Men folk skal ikke være bekymrede. Man skal holde hastigheden og bremse, når det er nødvendigt,
  for blandt andet bilens ABS-bremser vil automatisk slå til, siger Frank Jensen.
  